เครื่องยึดเหนี่ยวจิตใจ
ต้นสัปดาห์ข้าราชการกระทรวงการคลังต่างพูดคุยกันอย่างคึกคัก บรรยากาศที่ย่านริมคลองประปาแจ่มใส
1 พ.ค. 2556

ต้นสัปดาห์ข้าราชการกระทรวงการคลังต่างพูดคุยกันอย่างคึกคัก บรรยากาศที่ย่านริมคลองประปาแจ่มใส
เมื่อ นริศ ชัยสูตร อธิบดีกรมธนารักษ์ เป็นโต้โผนิมนต์พระธรรมภาวนาวิกรม (ท่านเจ้าคุณธงชัย) วัดไตรมิตรวิทยาราม มากำหนดพื้นที่และงานพิธีวางศิลาฤกษ์การก่อสร้างพระวิมานประดิษฐานเทวรูปพระคลังในพระคลังมหาสมบัติ เพื่อเป็นสิ่งศักดิ์สิทธิ์ที่คุ้มครองปกปักรักษาพระราชทรัพย์ของแผ่นดิน และเพื่อเป็นที่ยึดเหนี่ยวแก่ข้าราชการและเจ้าหน้าที่กระทรวงการคลัง
และจะเปิดให้ประชาชนทั่วไปได้มีโอกาสเคารพบูชาอย่างใกล้ชิด
เนื่องจากพระรูปองค์จริงนั้นต้องเข้าไปสักการะกันถึงในพระบรมมหาราชวังโน่น
และไม่ใช่นาย ก. นาย ข. จะเข้าไปสักการะง่ายๆ
งานนี้ กิตติรัตน์ ณ ระนอง รองนายกรัฐมนตรี และ รมว.คลัง เป็นประธานพิธีวางศิลาฤกษ์ก่อสร้างพระวิมานประดิษฐานเทวรูปพระคลัง
องค์พระคลังที่จะนำมาประดิษฐานที่กระทรวงการคลังเป็นองค์จำลอง มีขนาดความสูง 1.09 เมตร หล่อด้วยโลหะผสม (ทองแดง ทองเหลือง ดีบุก ตะกั่ว และสังกะสี) ปิดทองคำเปลวแท้ ปั้นขยายสัดส่วนตามเทวลักษณะจากองค์จริงทุกประการ พระวิมานสำหรับประดิษฐานพระคลังเป็นอาคารสถาปัตยกรรมไทยจีนประยุกต์ ฐานแปดเหลี่ยม ขนาด 3.23 x 3.23 เมตร จากพื้นด้านล่างถึงฐานส่วนบนสูง 1.29 เมตร ตกแต่งด้วยหินอ่อนสีขาว
พระคลังนั้นองค์คล้ายกับพระสยามเทวาธิราชมาก แต่ทำหน้าที่แตกต่างกัน พระสยามเทวาธิราชท่านปกป้องแผ่นดินไทย ส่วนพระคลังนั้นดูแลทรัพย์สินของประเทศมายาวนาน ว่ากันว่าศักดิ์สิทธิ์เป็นยิ่งนัก
ใครที่คิดร้ายเอาเงินแผ่นดินไปเข้าพกเข้าห่อเป็นของตัวเองโดนดีไปหลายรายแล้ว แต่ใครที่ทำดีมีแต่เจริญรุ่งเรือง ชื่อก้องแผ่นดิน
ว่ากันว่าที่ผ่านมานักการเมืองหลายรายพยายามที่จะสร้างองค์หล่อจำลอง แต่นักการเมืองเหล่านั้นมีอันเป็นไปแทบทุกคน บางคนก็ตกเก้าอี้ บางคนก็โดนปลด
เพราะไม่มีเครื่องยึดเหนี่ยวจิตใจ คิดร้ายอยากได้เงินสมบัติของชาติเป็นของตัวเอง..